**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.10.2025, ora 08:00 – 03.10.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.10.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 02.10.2025, la ora 12:00, **Avertizarea Hidrologică nr. 82**, valabilă în intervalul *02.10.2025 ora 16:00 – 05.10.2025 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Mureş, Timiş, Bărzava, Moraviţa, Caraş, Nera, Cerna, Dunăre – afluenţii mici aferenţi sectorului amonte confluenţă cu râul Desnăţui, Desnăţui, Jiu, Olt, Călmăţui, Vedea, Argeş, Ialomiţa, Siret şi râurile din Dobrogea*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARGEȘ, BACĂU, BRAŞOV, BUZĂU, CARAŞ-SEVERIN, CONSTANŢA, COVASNA, DÂMBOVIȚA, DOLJ, GALAȚI, GIURGIU, GORJ, HARGHITA, HUNEDOARA, IALOMIȚA, ILFOV, MEHEDINȚI, NEAMŢ, OLT, PRAHOVA, SIBIU, TELEORMAN, TIMIȘ, TULCEA, VÂLCEA și VRANCEA (27 prefecturi) - COD GALBEN;*

*- ARGEȘ, CARAŞ-SEVERIN, DÂMBOVIȚA, DOLJ, GIURGIU, GORJ, IALOMIȚA, ILFOV, MEHEDINȚI, OLT, PRAHOVA, TELEORMAN, VÂLCEA și VRANCEA (14 prefecturi) - COD PORTOCALIU;*

*- DOLJ, MEHEDINȚI, OLT, TELEORMAN și VÂLCEA (5 prefecturi) - COD ROȘU.*

**RÂURI**

**Debitele au fost în creştere** datorită precipitațiilor căzute în interval şi propagării pe râurile din bazinele hidrografice: Bega, Timiş, Bărzava, Moravița, Caraş, Nera, Cerna, Jiu, Vedea, Argeş, Ialomița, Buzău, bazinul inferior al Oltului, afluenții Mureşului inferior, pe cele din Dobrogea şi numai prin propagare pe cursul superior al Prutului, iar pe celelalte râuri, debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Crasna, Barcău, Crișul Negru, Crișul Alb, Timiş, Moravița, Caraș, Nera, Cerna, Jiu (exceptând râurile din bazinul superior), Olt (exceptând râurile din bazinul superior), Vedea, Argeș (exceptând Dâmbovița), Ialomița (exceptând Prahova), Trotuș, Rm. Sărat, Bârlad, bazinul inferior al Bistriței, afluenții Prutului și pe râurile din Dobrogea.

Este în vigoare **AVERTIZAREA HIDROLOGICĂ nr. 82** din data de 02.10.2025 începând cu ora 16:00.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în creștere** datorită precipitațiilor prognozate și propagării.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri mai însemnate de niveluri și debite, cu posibile depășiri ale **COTELOR DE APĂRARE**, pe unele râuri din zonele de deal și munte, cu probabilitate mai mare pe cele din jumătatea de sud a țării.

Rămâne în vigoare **AVERTIZAREA HIDROLOGICĂ nr. 82** din data de 02.10.2025.

**DUNĂRE**

**Debitul la intrarea în țară (secțiunea Baziaș) a fost în uşoară creștere (2350 m3/s)**, sub media multianuală a lunii octombrie (3850 m3/s).

În aval de Porţile de Fier debitele au fost în creștere pe sectorul Gruia – Calafat, staționare la Bechet și în scădere pe sectorul Corabia – Tulcea.

**Debitul la intrarea în țară (secțiunea Baziaș) va fi în uşoară creștere (2450 m3/s).**

În aval de Porțile de Fier debitele vor fi în creștere pe sectorul Gruia – Zimnicea, staționare pe sectorul Giurgiu - Oltenița și în scădere pe sectorul Călărași - Tulcea.

**2.** **Situaţia meteorologică în intervalul 02.10.2025, ora 09:00 –03.10.2025, ora 06:00**

**Administraţia Naţională de Meteorologie** (A.N.M.) a emis în data de 02.10.2025, la ora 10:00, **Avertizarea Meteorologică nr. 144**, conform căreia:

**- INFORMARE METEOROLOGICĂ:** ,, *În intervalul 2 octombrie, ora 10 – 4 octombrie, ora 10, vremea va fi deosebit de rece în cea mai mare parte a țării, cu temperaturi maxime cuprinse între 7 și 15 grade, mai ridicate în Dobrogea spre 17...20 de grade și minime între 0 și 10 grade. Din dimineața zilei de joi (2 octombrie) aria ploilor se va extinde treptat dinspre sud-vest, în întreaga țară. Se vor acumula cantități importante de apă, de 25...50 l/mp, iar în regiunile sudice de peste 70...90 l/mp. La munte vor fi precipitații mixte, iar la altitudini de peste 1500 m va ninge temporar viscolit și se va depune strat de zăpadă. Temporar, vântul va avea intensificări în sud, în est, la munte și izolat în rest, cu viteze, în general, de 45...55 km/h, iar în Muntenia și Dobrogea de peste 60...70 km/h.”*

**- MESAJ 1, COD GALBEN:** ,, *În intervalul 2 octombrie, ora 10 – 3 octombrie, ora 23, vor fi ploi însemnate cantitativ în centrul și estul Munteniei și în Dobrogea. Cantitățile de apă vor fi de 25...35 l/mp și local de 40...50 l/mp.”*

**- MESAJ 1, COD PORTOCALIU:** ,,*În județele Caraș-Severin, Mehedinți, Dolj, Olt, Vâlcea, Gorj, Teleorman, Argeș, Dâmbovița și Prahova va ploua important cantitativ și se vor acumula cantități de apă de 70...80 l/mp și izolat de peste 90 l/mp.”*

**- MESAJ 1, COD ROȘU:** ,,*În județele Dolj și Olt va ploua abundent și se vor acumula cantități de apă de 100...110 l/mp.”*

**- MESAJ 1, COD GALBEN:** ,,*Vântul va prezenta intensificări în Muntenia, Dobrogea, estul Olteniei și în sudul Moldovei cu viteze de 50...70 km/h.”*

**- MESAJ 1, COD PORTOCALIU:** ,,*În județele Teleorman, Giurgiu, Călărași, Ialomița, Brăila, Buzău, Ilfov, în municipiul București și în zona de litoral a județelor Constanța și Tulcea, vântul va avea intensificări puternice și susținute cu rafale de 70...90 km/h.”*

**- MESAJ 1, COD GALBEN:** ,,*În estul Carpaților Meridionali și în Carpații de Curbură, la altitudini în general de peste 1500 m va ninge temporar viscolit (rafale de 50...70 km/h) și se va depune strat de zăpadă (10...30 cm).”*

**- MESAJ 1, COD PORTOCALIU:** ,,*În zona de munte a județelor Caraș-Severin, Gorj, Vâlcea, Hunedoara, Alba, Sibiu și Brașov în general la altitudini de peste 1500 m, va ninge abundent, temporar viscolit (rafale de 70...80 km/h) și se va depune strat consistent de zăpadă de 30...50 cm.”*

**- MESAJ 2, COD GALBEN:** ,,*În intervalul 3 octombrie, ora 23 – 4 octombrie, ora 10, vor fi ploi însemnate cantitativ în estul și nord-estul Munteniei, în Dobrogea, în sudul și centrul Moldovei. Cantitățile de apă vor fi de 25...35 l/mp și local de 40...50 l/mp.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;*

*- BACĂU, BRAȘOV, BRĂILA, BUZĂU, CĂLĂRAȘI, CONSTANȚA, GALAŢI, IALOMIȚA, IAȘI, NEAMȚ, TULCEA, VASLUI şi VRANCEA (13 prefecturi) – COD GALBEN;*

*- ALBA, ARGEŞ, BRAŞOV, BRĂILA, BUZĂU, CARAŞ-SEVERIN, CALĂRAȘI, CONSTANȚA, DÂMBOVIŢA, GIURGIU, GORJ, HUNEDOARA, IALOMIȚA, ILFOV, MEHEDINŢI, PRAHOVA, SIBIU, TELEORMAN, TULCEA, VÂLCEA şi Municipiul BUCUREŞTI (21 prefecturi) – COD PORTOCALIU;*

*- DOLJ și OLT (2 prefecturi) – COD ROȘU.*

**ÎN ŢARĂ**

Valorile termice au scăzut față de intervalul anterior, chiar semnificativ în sud, astfel că vremea a devenit deosebit de rece pentru această perioadă în cea mai mare parte a țării, iar abaterile termice negative față de normele perioadei au fost în general de 7...14 grade. Cerul a fost mai mult noros, iar aria ploilor s-a extins treptat, astfel încât s-au semnalat în Oltenia, unde au fost însemnate cantitativ, și a cuprins treptat regiunile vestice, sudice și centrale. La munte au fost precipitații mixte, iar la altitudini de peste 1800 m au predominat ninsorile și s-a depus strat nou de zăpadă. Până la ora 03, s-au acumulat cantități de apă însemnate în Oltenia, local de 25...35 l/mp și izolat de 40...45 l/mp (cele mai mari în jud. Dolj și Olt), iar în restul teritoriului au fost până la 20...25 l/mp în sud-vestul Munteniei, 10...15 l/mp în sudul Banatului și slabe cantitativ în restul Banatului, al Munteniei, în Dobrogea și în Transilvania. Vântul a suflat slab și moderat ziua, dar s-a intensificat treptat seara și noaptea în sud-estul teritoriului, unde a avut rafale de 79 km/h la Constanța-dig, 72 km/h la Alexandria, 65 km/h la Sulina, 61 km/h la Roșiori de Vede și Urziceni și 54 km/h la București Afumați, Gura Portiței, Medgidia și Constanța, precum și la munte, cu viteze pe crestele Carpaților Meridionali și de Curbură de 65...80 km/h. Este strat de zăpadă la altitudini montane mari și la ora 21 măsura -în platformele stațiilor meteorologice- până la 17 cm la Bâlea Lac și 15 cm la Vf. Omu. Temperaturile maxime au fost cuprinse între 6 grade la Voineasa și Bâcleș și 17 grade la Cernavodă, iar la ora 06 se înregistrau valori termice cuprinse între 1 grad la Satu Mare și Supuru de Jos și 14 grade la Mangalia. La începutul zilei a fost ceață pe areale mici în vest și în centru.

*Observație: de ieri dimineață de la ora 6 au fost în vigoare 2 atenționări cod galben pentru fenomene meteorologice periculoase imediate, emise de către SRPV Timișoara.*

**LA BUCUREŞTI**

Vremea s-a răcit accentuat, devenind deosebit de rece pentru această dată. Cerul a fost noros și a plouat în cea mai mare parte a intervalului. Până la ora 03 s-au acumulat cantități de apă de 11 l/mp în Băneasa, 10 l/mp la Filaret și 6 l/mp la Afumați. Vântul a suflat moderat, cu intensificări mai ales spre seară și noaptea, cu rafale de 50...60 km/h. Temperatura maximă, cu 11...12 grade mai scăzută față de media climatologică, a fost de 9 grade la Filaret și Băneasa și 10 grade la Afumați, iar la ora 6 se înregistrau 6 grade la Filaret și Băneasa și 7 grade la Afumați.

**3. Prognoza meteorologică în intervalul 03.10.2025, ora 09:00 –04.10.2025, ora 09:00**

**ÎN ŢARĂ**

Vremea va fi închisă, deosebit de rece, dar și vântoasă, cu precădere în sud-estul țării. Va ploua în toate regiunile, însemnat cantitativ îndeosebi în sud, est și parțial în centru. Se vor acumula cantități de apă în general de 40...80 l/mp local în Oltenia, pe arii restrânse în Muntenia și izolat în Moldova și în Dobrogea. În sud-est, ploile vor fi și sub formă de aversă și vor fi condiții pentru descărcări electrice. La munte precipitațiile vor fi mixte, iar la altitudini de peste 1500 m va ninge temporar viscolit și se va depune strat nou de zăpadă, mai consistent în Carpații Meridionali (20...40 cm) și local în Carpații Orientali (10...20 cm). Vântul va continua să prezinte intensificări puternice pe parcursul zilei în Muntenia, unde se vor atinge rafale de 70...85 km/h, dar pe arii restrânse și la intensitate mai mică (viteze de 50...60 km/h) și în Moldova, Dobrogea, estul Olteniei și la munte. Temperaturile maxime se vor încadra între 6 și 15 grade, cu valori mai mari în Dobrogea, până spre 18...20 de grade, iar cele minime se vor situa între 4 și 11 grade, mai ridicate pe litoral spre 13...15 grade. În a doua parte a intervalului, pe areale mici se va forma ceață.

**LA BUCUREŞTI**

Vremea se va menține închisă, vântoasă și deosebit de rece. Va continua să plouă, însemnat cantitativ (25...40 l/mp). Vântul va avea intensificări, mai susținute pe parcursul zilei, când la rafală se vor atinge viteze de 70...90 km/h. Temperatura maximă va fi de 9...10 grade, iar cea minimă de 8...9 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează că în data de 02.10.2025, ora 15:45, a fost semnalată o poluare a apei râului Săsar (culoare maronie a apei) în zona municipiului Baia Mare, județul Maramureș. Reprezentanții S.G.A. Maramureș s-au deplasat la fața locului. S-au prelevat probe de apă. Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru data de 01.10.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia Naţională pentru Mediu și Arii Protejate – D.J.M. Ialomița*** informează că în data de 29.09.2025, la ora 20:21, s-a produs un incendiu pe platforma de la stația de tratare-sortare aparținând ADI ECOO SA Țăndărei, de pe raza localității Țăndărei, județul Ialomița (cauza producerii incendiului: autoapridere). A ars mocnit, cu degajări de nori de fum, gunoi menajer de pe o suprafață de aproximativ 180 mp. Incendiul a fost stins în urma intervenției I.S.U. Ialomița cu două autospeciale, iar deșeurile afectate au fost izolate cu un excavator cu șenile și două vole, pentru a preîntâmpina apariția altor focare. Intervenția s-a finalizat la ora 23:20.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

 **DIRECȚIA COMUNICARE ȘI DIGITALIZARE**